Direktiva Komisije 2000/22/ES

z dne 28. aprila 2000

o prilagoditvi direktive Sveta 87/402/EGS o varnostnih konstrukcijah pri prevrnitvi, vgrajenih pred voznikovim sedežem, na ozkokolotečnih kmetijskih in gozdarskih traktorjih na kolesih tehničnemu napredku

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 74/150/EGS z dne 4. marca 1974 o približevanju zakonodaje držav članic o EGS-homologaciji kmetijskih ali gozdarskih traktorjev na kolesih [1], kakor je bila nazadnje spremenjena z Direktivo Komisije 2000/2/ES [2], in zlasti člena 11 Direktive,

ob upoštevanju Direktive Sveta 87/402/EGS z dne 25. junija 1987 o varnostnih konstrukcijah pri prevrnitvi, vgrajenih pred voznikovim sedežem na ozkokolotečnih kmetijskih in gozdarskih traktorjih na kolesih [3], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 11 Direktive,

ob upoštevanju naslednjega:

(1) Za izboljšanje varnosti je treba razjasniti metode za preskušanje varnostnih konstrukcij, vgrajenih pred voznikovim sedežem na ozkokolotečnih kmetijskih in gozdarskih traktorjih na kolesih, ob upoštevanju širokega razpona opreme.

(2) Metode za preskušanje teh konstrukcij morajo biti usklajene s tistimi, ki so določene v Kodeksu 6 Organizacije za gospodarsko sodelovanje in razvoj (OECD) za uradne preskuse varnostnih konstrukcij za kmetijske traktorje.

(3) Direktivo 87/402/EGS je treba ustrezno spremeniti.

(4) Ukrepi, predvideni s to direktivo, so v skladu z mnenjem Odbora za prilagajanje tehničnemu napredku, ustanovljenega po členu 12 Direktive 74/150/EGS –

SPREJELA NASLEDNJO DIREKTIVO:

Člen 1

Priloge od I do V in Priloga VII k Direktivi 87/402/EGS se spremenijo v skladu s prilogo k tej direktivi.

Člen 2

1. Države članice od 1. julija 2001 ne smejo:

- zavrniti podelitve ES-homologacije za tip traktorja ali izdaje dokumenta, ki je določen v tretji alinei člena 10(1) Direktive 74/150/EGS, ali podelitve nacionalne homologacije, ali

- prepovedati prvega začetka obratovanja traktorjev,

če so ti traktorji v skladu z zahtevami Direktive 87/402/EGS, kakor je bila spremenjena s to direktivo.

2. Države članice od 1. januarja 2002:

- ne smejo več izdajati dokumenta, določenega v tretji alinei člena 10(1) Direktive 74/150/EGS za tip traktorja, če ni skladen z zahtevami Direktive 87/402/EGS, kakor je bila spremenjena s to direktivo,

- lahko zavrnejo podelitev nacionalne homologacije za tip traktorja, ki ne izpolnjuje zahtev Direktive 87/402/EGS, kakor je bila spremenjena s to direktivo.

Člen 3

1. Države članice sprejmejo zakone in druge predpise, potrebne za uskladitev s to direktivo, najpozneje do 30. junija 2001. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropskih skupnosti.

Člen 5

Ta direktiva je naslovljena na države članice.

V Bruslju, 28. aprila 2000

Za Komisijo

Erkki Liikanen

Član Komisije

[1] UL L 84, 28.3.1974, str. 10.

[2] UL L 21, 26.1.2000, str. 23.

[3] UL L 220, 8.8.1987, str. 1.

--------------------------------------------------

PRILOGA

Priloge od I do V in Priloga VII k Direktivi 87/402/EGS se spremenijo, kot sledi:

1. V Prilogi I se prva točka nadomesti z naslednjim:

"1. Uporabijo se zahteve točke 1 Kodeksa 6 OECD (Sklep C(87) 53, končna, z dne 24. novembra 1987, kakor je bila nazadnje spremenjena 3. marca 1999), z izjemo točke 1.1."

2. Priloga II se nadomesti z naslednjim:

PRILOGA II

TEHNIČNE ZAHTEVE

Tehnične zahteve za ES-homologacijo sestavnega dela varnostnih konstrukcij pri prevrnitvi, ki so vgrajene pred voznikovim sedežem na ozkokolotečnih kmetijskih in gozdarskih traktorjih na kolesih so tiste, ki so določene v točki 3 Kodeksa 6 OECD (Sklep C(87) 53, končna, z dne 24. novembra 1987, kakor je bila nazadnje spremenjena 3. marca 1999). Te tehnične zahteve ne veljajo za poglavja točke 3, ki se nanašajo na poročilo o preskusu, manjše spremembe in ugotavljanja istovetnosti.

3. Priloge III, IV in V se črtajo.

4. V prilogi VII se prva alinea nadomesti z naslednjim:

"— pravokotnik, ki obdaja malo črko, "e"., ki mu sledi številčna oznaka države članice, ki je podelila ES-homologacijo sestavnega dela:

1 za Nemčijo, 2 za Francijo, 3 za Italijo, 4 za Nizozemsko, 5 za Švedsko, 6 za Belgijo, 9 za Španijo, 11 za Veliko Britanijo, 12 za Avstrijo, 13 za Luksemburg, 17 za Finsko, 18 za Dansko, 21 za Portugalsko, 23 za Grčijo, 24 za Irsko,".

--------------------------------------------------